เริ่มชอบอาหารเลบานีสตามแฟนค่ะ เห็นเค้าชอบกิน เลยขอชิม แล้วก็เห็นว่ามันมีแกะด้วย เลยกลายเป็นชอบกินไปเลย แล้วมันเป็นอาหารที่หอมเครื่องเทศดีด้วย ซึ่งมันเป็นเครื่องเทศที่กลิ่นไม่แรงมากเกินไป

จริงๆ แล้ว "เบรุต" ที่สาขาตึก Eight ทองหล่อ อยู่ตรงข้ามออฟฟิศเลย ใกล้มากๆ  แต่มากินที่เซ็นทรัล ฟู้ดลอฟท์ก็สะดวกไปอีกแบบ เวลามาทำธุระแถวชิดลม

เพราะชอบตรงที่เซ็นทรัล ฟู้ดลอฟท์ ด้านหน้าของเคาน์เตอร์แต่ละร้าน มันจะมีอาหารจำลองให้ดูด้วยเลยทำให้นึกภาพออกว่าอาหารมันหน้าตายังไง สั่งอาหารง่ายดี ไม่ต้องกลัวแป้ก

เมนูของเบรุตที่ชอบมาก คือ เมนูที่มีไก่กับแกะอยู่ในจานเดียวกัน (ดูจากในรูปของแพร์แล้วเทียบกับอาหารจำลองที่หน้าร้าน จะพบว่ามันเหมือนกันเป๊ะ) มี "กาบับ" ที่มีทั้งเนื้อแกะย่างชิ้นพอดีคำ และเนื้อแกะบดย่าง ทั้งสองแบบกลิ่นแกะไม่แรงเลย เนื้อนุ่มดีด้วย ชอบแกะบดย่างที่สุด 

แล้วในจาน นอกจากแกะก็มีไก่ "Shiche Taouk" อกไก่หั่นเต๋าหมักกับเครื่องเทศแล้วเอาไปย่าง ในจานเค้าจะเสิร์ฟมาพร้อมกับ "ยำหอมแดงแขก" รสชาติเปรี้ยวๆ และมีความซ่าแบบหอมแดง แต่ไม่ฉุนมากแบบหอมแดงลูกเล็กๆ ของไทย 

เค้าจะให้เราเลือกได้ด้วยว่าจะกินคู่กับข้าวสีเหลืองๆ (ไม่แน่ใจว่าหุงกับแซฟฟรอนรึเปล่า) หรือเฟรนช์ ฟราย แล้วทุกจานก็จะให้ขนมปังพิต้ามาด้วย 1 ชิ้น พร้อมซอส 3 แบบ มีซีฟู้ดรสแซ่บแบบไทยๆ, โยเกิร์ตเปรี้ยวๆ มันๆ และซอสซอสกระเทียม เค็มๆ มันๆ มีกลิ่นกระเทียมๆ ซึ่งชอบซอสกระเทียมอันนี้มากเลยแหละ กินกับแกะและข้าวอร่อยดี เมนูนี้ ทั้งไก่ แกะสองแบบ ข้าว พิต้า และยำหอมแดงจะมาเป็นเซ็ตเดียวกันเลยค่ะ ราคา 380 บาท

เมนูนี้ ทั้งแพร์ทั้งแฟนชอบกินมากเลยค่ะ จะซื้อไปกลับบ้านไปฝากเค้าบ่อยๆ เลยทำให้รู้ว่า ถึงไม่ได้กินที่ร้าน แต่มันก็ยังอร่อยอยู่นะ


อีกเมนูที่ชอบ คือ "Shawarma Chicken" หรือ
"ชาวาม่าไก่" เป็นอกไก่หมักเครื่องเทศ แล้วเอาไปเสียบในแท่งเหล็กหมุนๆ ย่างๆ เวลาจะกิน เค้าก็จะสไลซ์ไก่มาเสิร์ฟ พร้อมกับ "Tabuleh Salad" หรือ "ทาบูเล่สลัด" ที่ทำจากพาสลี่ย์สับผสมกับจมูกข้าวสาลี และมะเขือเทศหั่นเต๋า ใส่น้ำมันมะกอกกับมะนาว รสมันเลยเปรี้ยวๆ มันๆ และหอมกลิ่นเฉพาะตัวของพาสลีย์ 

และที่ขาดไม่ได้ในอาหารเลบานีส คือ "Hummus"
(ฮุมมุส) ที่เค้าเอาไว้จิ้มกับพิต้าหรือนาน รสชาติแปลกๆ ไม่คุ้นเท่าไหร่ แต่ก็อร่อยดี เค็มๆ มันๆ เปรี้ยวๆ มีรสและกลิ่นถั่วๆ เพราะมันทำจากถั่วลูกไก่บดผสมกับน้ำมันมะกอกและมะนาว เมนูนี้จำราคาไม่ได้เป๊ะๆ นะคะ เพราะกินไม่บ่อยเท่าเมนูแกะ แต่น่าจะราวๆ สองร้อยปลายๆ 

ราคาอาหารค่อนข้างสูงนะคะ แต่ปริมาณด็เยอะสะใจดีค่ะ

ใครชอบอาหารเลบานีส ไขมันน้อย ผักเยอะ มาลองกินที่ร้านเบรุตกันดูนะคะ